b'\n_START_ARTICLE_\nMark Wahlberg\n_START_SECTION_\nLapsuus ja nuoruus\n_START_PARAGRAPH_\nWahlberg syntyi yhdeks\xc3\xa4nlapsiseen perheeseen. H\xc3\xa4nen syntyper\xc3\xa4ns\xc3\xa4 on enimm\xc3\xa4kseen irlantilaista, mutta h\xc3\xa4nell\xc3\xa4 on my\xc3\xb6s sek\xc3\xa4 kanadanranskalaisia, englantilaisia ett\xc3\xa4 ruotsalaisia sukujuuria. H\xc3\xa4nen vanhempansa erosivat h\xc3\xa4nen ollessaan 11-vuotias._NEWLINE_Wahlberg varttui Dorchesterin kaupunginosassa Bostonissa. Teini-ik\xc3\xa4isen\xc3\xa4 h\xc3\xa4n sekaantui rikoksiin ja huumeiden k\xc3\xa4ytt\xc3\xb6\xc3\xb6n, ja h\xc3\xa4nen opintonsa high schoolissa keskeytyiv\xc3\xa4t. 16-vuotiaana h\xc3\xa4n joutui yli kuukaudeksi vankilaan pahoinpitelyst\xc3\xa4.\n_START_SECTION_\nUra\n_START_PARAGRAPH_\nWahlberg nousi kuuluisuuteen New Kids on the Block -poikab\xc3\xa4ndiss\xc3\xa4 vaikuttaneen isoveljens\xc3\xa4, Donnie Wahlbergin siivell\xc3\xa4. H\xc3\xa4n ryhtyi kuitenkin pian luomaan my\xc3\xb6s omaa musiikkiuraansa taiteilijanimell\xc3\xa4 Marky Mark ja nautti kohtalaista menestyst\xc3\xa4. _NEWLINE_Musiikkiuransa j\xc3\xa4lkeen Wahlberg keskittyi n\xc3\xa4yttelemiseen. Sen ohella h\xc3\xa4n toimi mallina, poseeraten muun muassa Calvin Kleinille, p\xc3\xa4\xc3\xa4asiassa alusvaatemainoksissa. Wahlbergin debyyttielokuva oli P\xc3\xa4\xc3\xa4t\xc3\xa4\xc3\xa4n pidempi (1994), jonka p\xc3\xa4\xc3\xa4osaa n\xc3\xa4ytteli Danny DeVito. Wahlbergin varsinainen l\xc3\xa4pimurtoelokuva oli Paul Thomas Andersonin ohjaama Boogie Nights (1997), jossa Walberg esitt\xc3\xa4\xc3\xa4 p\xc3\xa4\xc3\xa4osassa 1970-luvun amerikkalaista pornot\xc3\xa4hte\xc3\xa4. Sen j\xc3\xa4lkeen h\xc3\xa4n esitti p\xc3\xa4\xc3\xa4osaa monissa elokuvissa, joista menestyneimpi\xc3\xa4 oli Apinoiden planeetan uudelleenfilmatisointi vuodelta 2001._NEWLINE_Martin Scorsesen elokuvasta The Departed (2006) Wahlberg nimettiin ensimm\xc3\xa4ist\xc3\xa4 kertaa ehdokkaaksi merkitt\xc3\xa4viin elokuva-alan palkintoihin. H\xc3\xa4n oli ehdolla roolistaan etsiv\xc3\xa4 Dignamina sek\xc3\xa4 Oscarin ett\xc3\xa4 Golden Globen saajaksi._NEWLINE_2000-luvulla Wahlberg on esiintynyt useissa toimintaelokuvissa, kuten Shooter (2007) ja Max Payne (2008). 2010-luvulla Wahlbergilla on ollut rooleja my\xc3\xb6s hyvin menestyneiss\xc3\xa4 komediaelokuvissa, kuten elokuvissa Katastrofikyt\xc3\xa4t (2010) ja Ted (2012)._NEWLINE_N\xc3\xa4yttelij\xc3\xa4n ty\xc3\xb6n ohella Wahlberg on toiminut my\xc3\xb6s tuottajana. H\xc3\xa4n on ollut tuottamassa muun muassa Entourage-ohjelmaa, joka perustuu l\xc3\xb6yh\xc3\xa4sti Wahlbergin uran alkuajoille.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nWahlberg on naimisissa malli Rhea Durhamin kanssa. Heill\xc3\xa4 on nelj\xc3\xa4 yhteist\xc3\xa4 lasta: vuosina 2003 ja 2010 syntyneet tytt\xc3\xa4ret sek\xc3\xa4 2006 ja 2008 syntyneet pojat. Esikoistytt\xc3\xa4ren syntym\xc3\xa4\xc3\xa4 varjosti Wahlbergin sisaren Debbien kuolema samana p\xc3\xa4iv\xc3\xa4n\xc3\xa4._NEWLINE_Wahlberg on katolilainen ja kertonut k\xc3\xa4yv\xc3\xa4ns\xc3\xa4 p\xc3\xa4ivitt\xc3\xa4in kirkossa.'